
Številka: 5002-35/2024/1
Datum:   13. 12. 2024


Na podlagi 16. in 74. člena Zakona o državni upravi (Ur. l. RS, št. 113/05 – UPB, s spremembami in dopolnitvami) za izvrševanje 28. člena Zakona o zunanjih zadevah (Ur. l. RS, št. 113/03 – UPB, s spremembami in dopolnitvami) izdajam
 

NAVODILO ZA ČASTNE KONZULARNE 
FUNKCIONARJE REPUBLIKE SLOVENIJE


     I. Splošno

1. člen

Namen tega navodila je podrobneje opredeliti delovanje konzulatov Republike Slovenije, ki jih vodijo častni konzularni funkcionarji, upoštevajoč Dunajsko konvencijo o konzularnih odnosih, sestavljeno na Dunaju 24. aprila 1963 (v nadaljevanju: Dunajska konvencija o konzularnih odnosih).

2. člen

Konzulat v smislu tega navodila je generalni konzulat ali konzulat, ki ga vodi častni konzularni funkcionar.

3. člen

Konzulat se lahko odpre v prestolnici sprejemne države, če v njej ni veleposlaništva Republike Slovenije, v pomembnih upravnih in gospodarskih središčih sprejemne države ter v upravnih in gospodarskih središčih, kjer je prisotno večje število slovenskih državljanov oziroma oseb slovenskega porekla.

4. člen

Konzulat deluje pod nadzorom, po navodilih in ob pomoči diplomatskega predstavništva (v nadaljevanju: nadzorno predstavništvo), ki deluje na območju konzularne pristojnosti konzulata. 

V primerih, ko v sprejemni državi konzulata ni akreditiranega slovenskega diplomatskega predstavništva, vlogo nadzornega predstavništva prevzame geografsko pristojni politični sektor ministrstva Republike Slovenije, pristojnega za zunanje zadeve. 

Ministrstvo Republike Slovenije, pristojno za zunanje zadeve (v nadaljevanju: Ministrstvo) lahko iz razlogov smotrnosti in ob upoštevanju konzularnega območja naloži tudi konzulatu, ki ga vodi poklicni konzularni funkcionar, kakšno od nalog nadzornega predstavništva.

5. člen

Konzulat ima svoj sedež in konzularno območje. Sedež in konzularno območje določi Ministrstvo ob soglasju države sprejemnice ter upoštevajoč, da je na istem konzularnem območju mogoče odpreti le en konzulat, in ga predlaga v sprejetje Vladi Republike Slovenije.

6. člen

Ministrstvo lahko zaradi izpeljave posameznih nalog napoti na delo v konzulat poklicnega konzularnega funkcionarja ali drugo osebo, zaposleno v Ministrstvu, če s tem soglaša sprejemna država. V takšnem primeru je ta oseba neposredno podrejena nadzornemu predstavništvu. 

7. člen

Generalni sekretar Ministrstva usklajuje dejavnost Ministrstva v zvezi s konzulati in častnimi konzularnimi funkcionarji. 
 
  
II. Naloge

8. člen

Konzulat nudi pomoč slovenskim državljanom in pravnim osebam na svojem območju, tako da jim svetuje, kako lahko zaščitijo svoje pravice v sprejemni državi.

9. člen

Konzulat obvešča institucije in javnosti o Sloveniji, njenih politikah, gospodarstvu in kulturi ter v sodelovanju z nadzornim predstavništvom pomaga pri navezovanju stikov na gospodarskem, kulturnem, znanstvenem, izobraževalnem, športnem in drugih področjih. 

Po navodilih in usmeritvah nadzornega predstavništva častni konzularni funkcionar  organizira aktivnosti v okviru svoje funkcije ter se udeležuje dogodkov in aktivnosti v sprejemni državi.  

10.  člen

Konzulat, ki izve za ali je s strani pristojnih organov obveščen o konzularnem primeru ali je s strani slovenskega državljana zaprošen za nudenje konzularne pomoči, o tem nemudoma obvesti nadzorno predstavništvo. Po potrebi lahko na podlagi navodila ali usmeritve nadzornega predstavništva izvaja posamezna opravila, ki olajšajo nudenje konzularne pomoči.


11.  člen

Konzulat lahko opravlja tudi druge naloge, za katere ga pooblasti Ministrstvo ali nadzorno predstavništvo.

12.  člen

Konzulat nima pooblastil na področju izdajanja vizumov. Morebitna posamezna procesna dejanja na tem področju izvaja na podlagi navodila nadzornega predstavništva in soglasja pristojnega konzularnega sektorja.

13.  člen

Konzulat ni pristojen za pobiranje konzularnih taks.

14.  člen

O vseh aktivnostih iz II. poglavja se konzulat posvetuje z nadzornim predstavništvom ter mu o njih poroča.


       III. Stiki

15.  člen

Konzulat pri opravljanju svojih nalog komunicira s pristojnimi  oblastmi na svojem konzularnem območju, usklajeno z nadzornim predstavništvom. 

Konzulat samostojno ne komunicira z institucijami centralne oblasti, razen če v sprejemni državi ni rezidenčnega slovenskega veleposlaništva. V tem primeru se glede komuniciranja s centralnimi oblastmi upoštevajo praksa sprejemne države in navodila nadzornega predstavništva oz. Ministrstva.

16.  člen

Za izpolnitev nalog iz II. poglavja častni konzularni funkcionar razvija dobre odnose z oblastmi sprejemne države. 

Vzdržuje in vzpostavlja tesne odnose z združenji in njihovimi predstavniki ter s podjetji, organizacijami in mediji v sprejemni državi.

Prizadeva si za dobre odnose in sodelovanje z drugimi konzularnimi funkcionarji ter predstavniki drugih držav in mednarodnih organizacij, ki imajo sedež na njegovem konzularnem območju in katerih delovanje je povezano z njegovo funkcijo. 

Novo imenovani častni konzularni funkcionar opravi vljudnostni obisk pri vodji konzularnega zbora in predsedujočem ali generalnem sekretarju konzularnega združenja, če to obstaja na njegovem območju.


17.  člen

Častni konzularni funkcionar vzpostavlja in vzdržuje stike s slovenskimi državljani in osebami slovenskega porekla, živečimi na njegovem konzularnem območju, njihovimi združenji in organizacijami.

18.  člen

Z drugimi organi, inštitucijami ali posamezniki v Republiki Sloveniji konzulat praviloma komunicira preko nadzornega predstavništva. 

19.  člen

O vseh aktivnostih iz III. poglavja vodja konzulata sproti obvešča nadzorno predstavništvo. 


  IV. Vodenje konzulata

20.  člen

Konzulat vodi častni konzularni funkcionar, ki je častni generalni konzul ali častni konzul.

21.  člen

Če sta za isto konzularno območje imenovana dva častna konzularna funkcionarja, je eden od njiju nižjega razreda kot drugi. Častni konzularni funkcionar višjega razreda vodi konzulat, častni konzularni funkcionar nižjega razreda pa je član konzularnega osebja.

22.  člen

Kadar je mesto vodje konzulata izpraznjeno, Ministrstvo na predlog nadzornega predstavništva čimprej sprejme odločitev o nadaljnjem delovanju konzulata, upoštevajoč določbe Dunajske konvencije o konzularnih odnosih in Zakon o zunanjih zadevah.

23.  člen

Ob prevzemu konzulata vodja pregleda arhiv konzulata, opremo in predmete, zaupane v hrambo konzulatu, in o tem sestavi primopredajni zapisnik v treh izvodih, od katerih eden ostane v arhivu konzulata, drugega prejme dotedanji vodja, tretjega pa pošlje nadzornemu predstavništvu.

24.  člen

Vodja konzulata je odgovoren za upravljanje s stvarmi konzulata, če ni Ministrstvo odločilo drugače. Stvari, povezane z opravljanjem konzularnih dejavnosti, morajo biti ločene od osebnih stvari častnega konzularnega funkcionarja oziroma stvari, namenjenih njegovim drugim dejavnostim.
     
 
V. Prostori in oprema konzulata

25.  člen

Častni konzularni funkcionar zagotovi primerne prostore konzulata. 

Kot primerni prostori se praviloma štejejo prostori, ki izpolnjujejo naslednje pogoje:
· nahajajo se v prestolnici oz. v upravnem ali gospodarskem središču območja jurisdikcije konzulata,
· nahajajo se v predelu mesta, ki je namenjen upravnim in poslovnim aktivnostim,
· so lahko dostopni, po možnosti z javnim prevozom, ter dosegljivi v času lokalno običajnih uradnih ur,
· vsebujejo pisarno vodje konzulata in prostor za sprejem strank oziroma sestanke,
· so ločeni od ostalih poslovnih ali zasebnih prostorov častnega konzularnega funkcionarja,
· vsebujejo prostor za varno hrambo arhiva. 

O primernosti prostorov odloči Komisija iz 43. člena, na podlagi mnenja nadzornega predstavništva in Diplomatskega protokola.

Izjemoma lahko prostore konzulata zagotovi ministrstvo, če jih že ima v lasti ali dolgoročni uporabi ter jih ne uporablja za svojo dejavnost. V takem primeru častni konzularni funkcionar nosi stroške, povezane z uporabo prej navedenih prostorov.


26.  člen

Častni konzularni funkcionar mora zagotoviti, da so kontaktni podatki konzulata (naslov, telefonska številka, elektronska pošta) javno objavljeni. Vse spremembe častni konzularni funkcionar redno sporoča nadzornemu predstavništvu, ki jih sporoča sprejemni državi.

27.  člen

Na  stavbi konzulata oz. na vidnem mestu pred prostori konzulata sta izobešeni zastavi Republike Slovenije in EU ter napisna tabla z grbom Republike Slovenije. 

28.  člen

Ministrstvo zagotovi konzulatu napisno tablo, zastave, žig, uradne tiskovine in njihove predloge ter ostala potrebna vsebinska in promocijska gradiva za delovanje v razumnih količinah.


VI. Poslovanje konzulata


29.  člen

Konzulat poroča nadzornemu predstavništvu v slovenščini, ali v uradnem jeziku države sprejemnice, če je tako dogovorjeno z nadzornim predstavništvom, ali v enem od diplomatskih jezikov. 

30.  člen

Častni konzularni funkcionar lahko uporablja uradni papir in žige konzulata samo za potrebe uradne korespondence konzulata.


    Arhiv

31.  člen

Konzulat ima arhiv, v katerem so shranjeni (fizični in digitalni) dokumenti v zvezi z njegovo dejavnostjo. Del arhiva je delovodnik. 

Arhiv mora biti ločen od ostalih dokumentov, ki niso povezani z delom častnega konzularnega funkcionarja.

Vodja konzulata mora zagotoviti, da so dokumenti, ki se nanašajo na delo konzulata in častnega konzularnega funkcionarja, vpisani v delovodnik in da se arhivski dokumenti varno in pravilno hranijo.

Prostor za arhiv mora biti urejen tako, da preprečuje nepooblaščen dostop, z namenom, da se zagotovi varnost podatkov, predvsem tistih, ki se nanašajo na interese države ali osebne podatke posameznikov.

Nadzorno predstavništvo ali Ministrstvo lahko od častnega konzularnega funkcionarja zahteva, da omogoči dostop do arhiva za pregled in nadzor.

V primeru zaprtja konzulata za njegov arhiv poskrbi nadzorno predstavništvo.


         Stroški delovanja

32.  člen

Častni konzularni funkcionar krije vse stroške za delovanje konzulata. 

Ob predhodni odobritvi generalnega sekretarja se častnemu konzularnemu funkcionarju lahko povrnejo posamezni izdatki, do katerih pride na zahtevo oz. po navodilih nadzornega predstavništva. 


    Posveti

33.  člen

Ministrstvo po potrebi v Sloveniji organizira posvet častnih konzularnih funkcionarjev. Častni konzularni funkcionar sam krije stroške potovanja in bivanja.

34.  člen

Nadzorna predstavništva po potrebi organizirajo posvetovanja s častnimi konzularnimi funkcionarji. Častni konzularni funkcionar sam krije stroške potovanja in bivanja.
  
   
Letno poročanje in ocena dela konzulata

35.  člen

Nadzorno predstavništvo pripravi letno poročilo in oceno dela častnega konzularnega funkcionarja. Poročilo z oceno dela posreduje najkasneje do 31. januarja tekočega leta za preteklo leto v Diplomatski protokol, službo, pristojno za kadrovske zadeve, v pristojni politični sektor, ter na Konzularni sektor.

Diplomatski protokol na podlagi zbranih poročil pripravi celovito poročilo Komisiji iz 43. člena o delovanju mreže konzulatov s predlogi za morebitne ukrepe.


VII. Dolžnosti in pravice častnih konzularnih funkcionarjev

36.  člen

Častni konzularni funkcionar, ki politično ali drugače javno deluje, mora to opravljati na način, ki ne škoduje interesom, ugledu in vrednotam Republike Slovenije.

37.  člen

Častni konzularni funkcionar mora pred sprejemom imenovanja ali naloge za izvršno, sodno ali zakonodajno vejo oblasti sprejemne države, ali kandidiranjem na volitvah v sprejemni državi, dati možnost nadzornemu predstavništvu, da poda mnenje, ali so takšne dejavnosti združljive z nalogo, ki jo opravlja za Republiko Slovenijo. Enako mora častni konzularni funkcionar ravnati, če želi sprejeti službo ali častno funkcijo za tretjo državo ali mednarodno organizacijo.

38.  člen

Častni konzularni funkcionar je podvržen slovenski zakonodaji, ki ureja področje preprečevanja pranja denarja ter financiranja terorizma.

39.  člen

Častni konzularni funkcionar ne sme razkriti nobene informacije zasebne ali zaupne narave, ki jo je pridobil pri opravljanju svojih uradnih dolžnosti. Spoštovati mora diskretnost v zadevah, ki se tičejo Ministrstva. 

40.  člen

Častni konzularni funkcionar uživa privilegije in imunitete, ki mu jih v skladu z mednarodnim pravom priznava sprejemna država.


VIII. Imenovanje, pregled dela in razrešitev častnih konzularnih funkcionarjev


Odprtje konzulata in imenovanje častnega konzularnega funkcionarja 

41.  člen

Za častnega konzularnega funkcionarja je lahko imenovana oseba, ki živi v sprejemni državi in uživa ugled ter zaupanje. 

42.  člen

Predlog za odprtje ali zaprtje konzulata ter spremembo konzularnega območja ali sedeža poda nadzorno predstavništvo ali pristojni sektor. 

43.  člen

Predlog za odprtje ali zaprtje konzulata ter predloge za imenovanje, podaljšanje mandata in razrešitev častnih konzularnih funkcionarjev obravnava Komisija za častne konzule (v nadaljevanju Komisija), ki jo vodi generalni sekretar Ministrstva.

Komisijo sestavljajo generalni sekretar, politično pristojni generalni direktor, generalni direktor direktorata, pristojnega za gospodarsko in javno diplomacijo, generalni direktor, pristojen za mednarodno pravo in zaščito interesov, glavni diplomatski nadzornik, ter vodja diplomatskega protokola. Komisija po potrebi povabi k sodelovanju predstavnike drugih organizacijskih enot. 

44.  člen

Ko Komisija sprejme sklep o začetku postopka za odprtje konzulata, se na podlagi pisnega soglasja kandidata za častnega konzularnega funkcionarja iz Priloge 2 tega navodila kandidata varnostno preveri. 

V postopku varnostnega preverjanja se ugotavlja verodostojnost dokazil iz naslednjega člena tega navodila in preverijo drugi podatki glede združljivosti dejavnosti kandidata s položajem častnega konzularnega funkcionarja. Varnostno preverjanje se izvede na podlagi podatkov iz življenjepisa kandidata, ki mora vsebovati kandidatovo ime in priimek ter morebitne prejšnje priimke, datum in kraj rojstva, državljanstvo, naslov stalnega oziroma začasnega prebivališča ter podatke o dejavnosti kandidata. 

Oseba, ki v varnostno preverjanje ne privoli ali se v postopku varnostnega preverjanja ugotovi, da obstajajo dvomi o verodostojnosti, zanesljivosti ali lojalnosti preverjane osebe, ne more biti imenovana za častnega konzularnega funkcionarja Republike Slovenije.

45.  člen

Nadzorno predstavništvo od kandidata zahteva dokazila o izobrazbi, nekaznovanosti in o tem, da ni v kazenskem postopku, ter preveri podatke o premoženjskem stanju in ostalih okoliščinah, na podlagi katerih Ministrstvo ugotavlja, ali je kandidatova poklicna in druga dejavnost združljiva s položajem častnega konzularnega funkcionarja. Dokazili o nekaznovanosti in o tem, da kandidat ni v kazenskem postopku, ne smeta biti starejši od treh mesecev.

46.  člen

Nadzorno predstavništvo in diplomatski protokol preverita primernost prostorov konzulata na podlagi 25. člena.   

47.  člen

Po uspešno opravljenem varnostnem preverjanju se kandidat Komisiji osebno predstavi.

48.  člen

V primeru pozitivnega mnenja Komisija predlog imenovanja častnega konzularnega funkcionarja posreduje ministrici, pristojni za zunanje zadeve. 

49.  člen

Vodja konzulata se imenuje in razreši v skladu s 23. členom Zakona o zunanjih zadevah. Druge častne konzularne funkcionarje imenuje in razrešuje ministrica, pristojna za zunanje zadeve, po predhodnem mnenju Komisije.

50.  člen

Po imenovanju častni konzularni funkcionar pred predajo patentnega pisma podpiše izjavo iz priloge tega navodila.


Preverjanje

51. člen

Delovanje častnega konzularnega funkcionarja se preverja vsakih pet let (mandat), pri čemer se smiselno uporabljajo določbe prvega in drugega odstavka 53. člena tega navodila. 

Vsaj 60 dni pred iztekom mandata častnega konzularnega funkcionarja nadzorno predstavništvo Komisiji posreduje mnenje o delovanju častnega konzularnega funkcionarja.

Mnenje obravnava Komisija, ki ga skupaj s širšimi interesi in potrebami slovenske zunanje politike smiselno upošteva pri odločanju o predlogu za podaljšanje mandata ali za razrešitev častnega konzularnega funkcionarja. 

Preverjanje se zaključi z ugotovitvenim sklepom ministrice, pristojne za zunanje zadeve, o podaljšanju mandata častnega konzularnega funkcionarja za nadaljnje petletno obdobje oziroma s predlogom Vladi Republike Slovenije za njegovo razrešitev.

52.  člen

V primeru, da nadzorno predstavništvo pri izvajanju nadzora iz 4. člena tega navodila pri častnem konzularnem funkcionarju ugotovi obstoj morebitnih razlogov za njegovo razrešitev iz 53. člena tega navodila, mora o tem nemudoma poročati Komisiji. 

Komisija opravi izredno preverjanje in poda predlog ukrepov.


Razrešitev

53.  člen

(1) Vodja konzulata je lahko razrešen: 
-	če je poteklo katero koli petletno obdobje iz 51. člena tega navodila in minister, pristojen za zunanje zadeve, predlaga vladi njegovo razrešitev, 
-	če nadaljevanje častne konzularne funkcije ni več v interesu Republike Slovenije, 
-	če s svojim delovanjem škodi ugledu in interesom Republike Slovenije,
-         če se je odselil z dodeljenega konzularnega območja ,
-	če je za razrešitev zaprosil sam in
-	v drugih upravičenih primerih po presoji Komisije za častne konzule.

(2) Drug častni konzularni funkcionar je lahko razrešen iz enakih razlogov kot vodja konzulata in če preneha funkcija vodji konzulata. 

54.  člen

Častni konzularni funkcionar, ki je razrešen, ni upravičen do odškodnine Republike Slovenije.

55.  člen

Določbe tega poglavja se smiselno uporabljajo tudi v primeru spremembe statusa, območja ali predloga za zaprtje konzulata.


IX. Prehodne in končne določbe

56. člen

Z dnem začetka veljavnosti tega navodila preneha veljati Navodilo za častne konzularne funkcionarje Republike Slovenije, številka ZKD-154/07 z dne 21. 3. 2007 s spremembami in dopolnitvami.

57. člen

To navodilo začne veljati naslednji dan po objavi v Ministrstvu za zunanje in evropske zadeve.


									Tanja FAJON
									MINISTRICA






















Priloga 1


S L O V E S N A  I Z J A V A



.............................................................. , rojen/a .......................................................
       /ime in priimek/				      /datum in kraj rojstva/
                               


i z j a v l j a m


da bom kot častni/a ................................................................. Republike Slovenije v .................................................... vestno in odgovorno izvrševal/a naloge, ki izhajajo iz Sklepa Vlade Republike Slovenije o imenovanju.


Slovesno izjavljam, da bom po svojih najboljših močeh, po svoji vesti in v okviru svojih dolžnosti deloval/a na konzularnem območju ............................................. Republike Slovenije v ........................................... V skladu s svojimi pooblastili bom ščitil/a interese državljanov Republike Slovenije in jim nudil/a vso razpoložljivo pomoč.


Zavezujem se v vsem ravnati v skladu z Navodilom za častne konzularne funkcionarje Republike Slovenije z dne ...............................  ter se posvetovati z nadzornim predstavništvom oziroma z Ministrstvom za zunanje in evropske zadeve Republike Slovenije.

Razumem, da sem podvržen zakonodaji, ki v RS ureja področje preprečevanja pranja denarja in financiranja terorizma.



................................................
/kraj in datum/
                                                                   ....................................................... 
                                      /podpis/

Priloga 2


SOGLASJE ZA VARNOSTNO PREVERJANJE


PODPISANI/-A ______________________________, ROJEN/-A ______________, 

S STALNIM PREBIVALIŠČEM___________________________________________

___________________________________________________________________.



IZJAVLJAM:

1. da sem seznanjen/-a, da sem kandidat/ka za funkcijo častnega konzularnega funkcionarja Republike Slovenije in soglašam s kandidaturo;
2. da sem seznanjen/-a, da se bodo v okviru varnostnega preverjanja preverili moji podatki iz življenjepisa;
3. da sem seznanjen/-a, da bodo vsi podatki, ki sem jih navedel/-la v življenjepisu, obravnavani v skladu s predpisi;
4. da razumem, da prikrivanje pomembnih okoliščin in lažne navedbe podatkov v življenjepisu lahko pomenijo varnostni zadržek, zaradi katerega se ustavi postopek imenovanja;
5. da sem seznanjen/-a, da s svojim podpisom pod to izjavo dajem soglasje, da MZEZ RS pred imenovanjem pridobi mnenje od pristojnih organov.


ZATO SOGLAŠAM Z VARNOSTNIM PREVERJANJEM (če soglašate z varnostnim preverjanjem obkrožite besedo soglašam).



ZATO NE SOGLAŠAM Z VARNOSTNIM PREVERJANJEM (če ne soglašate z varnostnim preverjanjem obkrožite besedi ne soglašam).





V/Na:_______________________________ Datum:__________________________



Podpis:______________________________

